Louis Boudon

**Louis Boudon** (s. 4. lokakuuta 1998 Grenoble, Ranska) on ranskalainen jääkiekkoilija, joka pelaa SM-liigajoukkue Mikkelin Jukureissa. Hän on pelipaikaltaan keskushyökkääjä, mutta Boudon osaa pelata myös laidassa.

## Ura
### Seuraura
#### Juniori- ja yliopistovuodet
Boudon on Brûleurs de Loups de Grenoblen kasvatti. Hän siirtyi 13-vuotiaana Ours de Villard-de-Lansin organisaatioon. Kaudella 2013–2014 Boudon nousi seuran U18-joukkueen kapteeniksi. Kaudella 2015–2016 hän sijoittui 26 osumallaan Ranskan U18-sarjan maalipörssissä toiseksi edellään vain Grenoblen Alexandre Texier sekä jakoi pistepörssin viidennen sijan Amiensin Thomas Suiren kanssa. Boudon toimi samalla kaudella myös Villard-de-Lansin U22-joukkueen varakapteenina.

Kaudeksi 2016–2017 Boudon siirtyi Yhdysvaltoihin, jossa hän vietti kautensa pääasiassa NA3HL-junioriliigan Metro Jetsissa. Boudon oli joukkueen paras pistemies ja maalintekijä tehoilla 38+43=81. Hän voitti myös Jetsin sisäisen tehotilaston lukemalla +81. Myös pudotuspeleissä Boudon oli joukkueen paras pistemies ja maalintekijä tehoilla 7+6=13. Hänet valittiin kauden päätteeksi NA3HL:n arvokkaimmaksi pelaajaksi, ensimmäiseen tähdistökentälliseen ja lopputurnauksen tähdistökentälliseen. Boudon pelasi myös kaksi ottelua NAHL-junioriliigan Northeast Generalsissa, jossa hän pelasi kaksi seuraavaa kauttaan. 

Kaudella 2017–2018 Boudon oli Generalsin kolmanneksi paras pistemies tehoilla 17+32=49 ja hän voitti joukkueen sisäisen tehotilaston lukemalla +23. Kaudella 2018–2019 Boudon nousi Jetsin varakapteeniksi. Hän voitti joukkueen sisäisen piste-, maali- ja syöttöpörssin tehoilla 22+46=68, joilla Boudon jakoi koko NAHL:n pistepörssin kahdeksannen sijan Springfield Jr. Bluesin Ben Schmidlingin ja Aberdeen Wingsin Brad Belislen kanssa. Hän voitti myös Jetsin sisäisen tehotilaston lukemalla +20. Boudon oli joukkueen paras pistemies, maalintekijä ja syöttäjä myös pudotuspeleissä tehoilla 4+5=9. Hänet valittiin kauden päätteeksi itäisen divisioonan tähdistökentälliseen.

Vuodet 2019–2023 Boudon kävi Lake Superior State Universityn yliopistoa. *Freshman-vuotenaan* 2019–2020 hän oli tehoilla 6+21=27 joukkueensa paras syöttäjä ja kolmanneksi paras pistemies. Boudon valittiin WCHA:n tulokkaiden tähdistökentälliseen. *Sophomore-vuotenaan* 2020–2021 hän jakoi tehoilla 8+11=19 LSSU:n sisäisen pistepörssin kolmannen sijan Hampus Erikssonin kanssa. Boudon voitti WCHA:n mestaruuden. *Junior-vuotenaan* 2021–2022 hän nousi joukkueensa kapteeniksi. Boudon oli LSSU:n paras pistemies, maalintekijä ja syöttäjä tehoilla 15+29=44, joilla hän jakoi CCHA:n pistepörssin kahdeksannen sijan Michigan Techin Brian Halosen, Minnesota Staten Brendan Furryn ja Northern Michiganuin Hank Cronen kanssa. Boudon valittiin kauden päätteeksi divisioonan toiseen tähdistökentälliseen. *Senior-vuotenaan* 2022–2023 hän voitti LSSU:n sisäisen pistepörssin tehoilla 10+14=24. Boudon valittiin kauden päätteeksi CCHA:n toiseen tähdistökentälliseen.

#### Ammattilaisura
Viimeisen yliopistovuotensa jälkeen maaliskuussa 2023 Boudon teki koeaikasopimuksen ("amateur tryout") AHL-joukkue Laval Rocketin kanssa. Hän pelasi siellä yhden ottelun ilman tehopisteitä. Saman kuun lopulla Boudon teki loppukauden kattavan koeaikasopimuksen ja seuraavan kauden kattavan kahden suunnan AHL-sopimuksen Iowa Wildin kanssa. Hän pelasi siellä loppukaudella kolme ottelua tehden yhden syöttöpisteen sekä kolme ottelua ECHL-joukkue Iowa Heartlandersin vahvuudessa tehopistein 1+2=3. Kesällä 2023  Boudon osallistui Minnesota Wildin kehitysleirille. Kaudella 2023–2024 hän pelasi Iowa Wildin AHL-joukkueessa kymmenen runkosarjaottelua tehden yhden maalin. Suurimman osan kaudestaan Boudon pelasi kuitenkin Heartlandersin ECHL-joukkueen vahvuudessa tehden 54 runkosarjaottelussa tehot 18+28=46, joilla hän oli joukkueen paras pistemies ja maalintekijä.

Kaudeksi 2024–2025 Boudon siirtyi vuoden mittaisella sopimuksella Ruotsin toiseksi korkeimmalle sarjatasolle HockeyAllsvenskan-joukkue Nybroon, joka rekrytoi hänet varainkeruukampanjan avulla. 

Syyskuussa 2025 Boudon teki vuoden mittaisen sopimuksen ECHL-joukkue Atlanta Gladiatorsin kanssa. Hän pelasi siellä 25 ottelua tehden 30 tehopistettä, joilla Boudon oli liigan pistepörssissä neljäntenä, kunnes hän jätti Gladiatorsin joulukuussa 2025. Boudon siirtyi kevääseen 2028 asti ulottuvalla sopimuksella SM-liigajoukkue Mikkelin Jukureihin.

### Maajoukkueura
Boudon pelasi alle 18-vuotiaiden IA-divisioonan MM-kilpailuissa vuonna 2016, jolloin hän toimi Ranskan varakapteenina. Boudon pelasi myös alle 20-vuotiaiden IA-divisioonan MM-kilpailuissa vuonna 2018 toimien Ranskan varakapteenina.

Boudon edusti Ranskaa Milano-Cortinan olympiakisoissa 2026 sekä niiden karsinnoissa. Hän pelasi myös MM-kilpailuissa vuosina 2022, 2023, 2024 ja 2025, joista viimeisimmässä turnauksessa Boudon toimi joukkueensa varakapteenina. Yhteensä hän on pelannut 57 A-maaottelua tehopistein 7+9=16. Boudon teki A-maajoukkuedebyyttinsä Beat Covid-19 Cupissa 15. toukokuuta 2021 Slovenian Ljubljanassa Romaniaa vastaan.

## Yksityiselämä
Boudonin isoveli Matéo pelasi hyökkääjänä Ranskan U22-sarjaan asti. Veljesten isä Jérôme Boudon pelasi omalla urallaan hyökkääjänä Ranskan pääsarjatasolla Villard-de-Lansin ja Grenoblen joukkueissa.

## Tilastot

## Lähteet

*
*
*

### Viitteet